पहले हम गत जनवरी में कठुआ में हुई घटना की बात करते हैं। जंगल में पशुओं को चराने गई एक बच्ची को अगवा कर लिया जाता है। इस मामले में दाखिल आरोपपत्र के मुताबिक, बच्ची को अगवा करके एक धार्मिक स्थल के परिसर में रखा गया। आठ साल की इस मासूम के साथ एक बार नहीं कई बार और बार-बार रेप किया गया। दरिंदों का मन इससे भी नहीं भरा तो उन्होंने पहले तो गला दबाकर उसकी हत्या की फिर उसके सिर को पत्थर मार कर कुचल दिया। परेशान करने वाली बात यह है कि इस अपराध में एक पुलिसकर्मी भी शामिल था। मामले को रफा-दफा करने के लिए आरोपियों ने स्थानीय पुलिस को रिश्वत भी दी।